**Til formand Tina Lambrecht og Danske Fysioterapeuters Hovedbestyrelse.**

Fællestillidsrepræsentant-netværket (FTR) har holdt netværksmøde i Middelfart den 10.09.19. Her blev mange vigtige emner drøftet, bl.a. også opfølgningen på TR-konferencen.

FTR-netværket er glade for dit bidrag på konferencen, Tina. Vi var glade for muligheden for at debattere forskellige emner i åbent forum. Dog står vi tilbage med specielt to store bekymringspunkter. Derfor blev FTR-netværket enige om at skrive dette brev til HB om det, der bekymrer os for vores fag og indflydelse. Naturligvis er der også i vores netværk differentierede holdninger til disse punkter.

De to bekymringspunkter er:

**1. Opgaveflytning (tidl. kaldt opgaveglidning).**

**2. Vores status i MED-systemet såvel kommunalt og regionalt med overgangen til AC pr. 01.01.20. Her ønskes mere støtte fra både HB og regionsformænd.**

**Her vil FTR-netværket bringe et skriv ind via TR-rådet, derfor berøres dette punkt ikke yderligere i dette brev.**

Ad. 1)

Vi har brug for at få præciseret formandens og HB`s holdning til den stigende opgaveflytning, som vi hver eneste dag, oplever på vores arbejdspladser landet over.

Vi anerkender formandens fortælling på årskonferencen om kommunaldirektøren, der oplever, at plejepersonale og terapeutpersonale kan være/er silofordelt, hvilket er en kæmpe udfordring i disse år, hvor der er rekrutteringsproblemer af både sygeplejersker og plejepersonale.

Naturligvis skal vi indgå positivt og konstruktivt på vores arbejdspladser, og hjælpe med at løfte det tværfaglige samarbejde. Men desværre oplever vi på tværs af både kommunale og regionale arbejdspladser, at terapeuter i stigende grad får, hvad der ligner plejeopgaver under påskud af, at det er en terapeutisk intervention.

Vi formoder, at HB er glade for de flere arbejdspladser, men skal det være for enhver pris?

Vi oplever at medlemmer på mange arbejdspladser (specielt de kommunale) ikke kan modstå det øgede pres for opgaveflytning. Medlemmerne savner simpelthen opbakning fra Danske Fysioterapeuter.

Samtidig står vi som TR/FTR i et krydspres overladt til egen mavefornemmelse og holdning, når vi præsenteres for diverse jobopslag/historier/ønsker fra vores arbejdsgivere om fysioterapeuter i ”atypiske” jobs. På samme måde som medlemmerne har vi også som FTR brug for foreningens fulde opbakning, når vi i hverdagen handler, som jeres ”forlængede arm”.

Vi tænker, at nuværende udvikling er en glidebane og risikoen for opgaveflytning fjerner os langt fra vores fysioterapeutiske kernefelt, som kan være ødelæggende for vores fag og arbejdsforhold på den lange bane. Her tænker vi konkret på professionens indplacering i sundhedsvæsnet og risikoen for at vi i fremadrettede forhandlinger bliver sammenlignet med de grupper som fysioterapeuter i dag overtager plejeopgaver fra.

Vi savner et opdateret holdningspapir fra Danske Fysioterapeuter, der klart fastslår, hvad der er en fysioterapeutisk kerneopgave. Seneste holdningspapir om emnet er dateret helt tilbage til 2010. I 2010 var der mangel på fysioterapeuter, men her må vi konstatere, at verden ser markant anderledes ud i 2019.

Danske Fysioterapeuter skal gå forrest med at skabe arbejdspladser til fysioterapeuter, men det må ikke tage fokus væk fra det, vi er uddannet til. Samtidig bliver vores fag mere og mere akademiseret (kandidat/master/professor/og overgang til AC).

Der er nødt til at være et fokus på, hvad der er et meningsfuldt arbejde for en fysioterapeut. For finder man ikke mening, vil man som terapeut i hverdagen ikke opleve tilstrækkelighed i sin faglighed, hvilket medfører nedsat arbejdsglæde og forværret arbejdsmiljø. Det har ført til eksempler på at fysioterapeuter ikke holder længe på nogle arbejdspladser.

Vi har kendskab til arbejdspladser med voldsomme tal i personaleomsætningen.

Nogle steder er dette tal på over 75 over en periode på 5 år. Dette bl.a. som en konsekvens af opgaveflytning, hvor man som fysioterapeut ikke kan se sig ind i de konkrete opgaver. For hvad der er relevante fysioterapeutiske arbejdsopgaver på ”tankebasis” opleves nødvendigvis ikke som relevante på ”gulvet”. Vi ser landet over, at vores arbejdsmiljø er under pres, og det bakker det stigende antal af stresssygemeldte fysioterapeuter op om. (jf. tidligere undersøgelse).

Vi vil vare os med at bruge ordene op - og nedad om opgaveflytning, men der opleves ofte, at vores evner i stigende grad bliver brugt som ressourcer i plejen. Vi ser gerne fysioterapeuterne opkvalificere plejen eks. i forhold til en fysioterapeutisk intervention, men vi ser ikke fysioterapeuter i deciderede plejeopgaver. Ej heller for de nyuddannede!

Vi forventer, at ambitionen om i stigende grad at opnå koordinerende sundhedsopgaver forfølges. En vision som formanden selv har fremlagt for bl.a. at aflaste DSR og deres medlemmer.

Helt grundlæggende savner vi en officiel udmelding og præcisering af, hvor vi er på vej hen med vores fag. Vi ønsker et opdateret holdningspapir, og vi ønsker at formanden og HB kommer ud over rampen til alle medlemmer om, hvad en fysioterapeut skal kunne i fremtiden.

Et holdningspapir der spiller sammen med beskæftigelsespolitikken uden at gå på kompromis med vores egen faglighed og integritet.

De bedste hilsner

FTR-netværket.